1. pielikums

**Informācija par Elektronisko sakaru nozares politikas plānā 2018.–2020. gadam iekļauto pasākumu izpildi**

**1. Rīcības virziena “radīt nosacījumus inovatīvu tehnoloģiju izmantošanai”   
uzdevumi.**

**1.1.uzdevums: Izstrādāt 700 MHz joslas pārplānošanas pasākumu plānu un grafiku, kā arī modeli ciparu televīzijas zemes apraides nodrošināšanai pēc 2021.gada.**

Uzdevums ir izpildīts. Satiksmes ministrija ir izstrādājusi „Informatīvo ziņojumu “Par Eiropas Parlamenta un Padomes 2017.gada 17.maija lēmuma (ES) 2017/899 par 470–790 MHz radiofrekvenču joslas izmantošanu Savienībā ieviešanu”, (pieņemts Ministru kabineta 2018.gada 28.augusta sēdē (prot. Nr.40 29.§)), kurā ir iekļauts 700 MHz radiofrekvenču joslas pārplānošanas pasākumu plāns un grafiks, kā arī modelis ciparu televīzijas zemes apraides nodrošināšanai pēc 2021.gada.

**1.2.uzdevums: Izstrādāt grozījumus Nacionālajā radiofrekvenču plānā un Ministru kabineta 2010.gada 16.februāra noteikumos Nr.143 “**[**Noteikumi par radiofrekvenču spektra joslām, kuru efektīvas izmantošanas labad ir nepieciešams ierobežot radiofrekvenču spektra lietošanas tiesību piešķiršanu komercdarbībai elektronisko sakaru nozarē**](https://likumi.lv/ta/id/205417-noteikumi-par-radiofrekvencu-spektra-joslam-kuru-efektivas-izmantosanas-labad-ir-nepieciesams-ierobezot-radiofrekvencu-spektra-...).

Uzdevums ir izpildīts Vides aizsardzības un reģionālās attīstības ministrija ir izstrādājusi grozījumus Nacionālajā radiofrekvenču plānā un Ministru kabineta 2010.gada 16.februāra noteikumos Nr.143 “[Noteikumi par radiofrekvenču spektra joslām, kuru efektīvas izmantošanas labad ir nepieciešams ierobežot radiofrekvenču spektra lietošanas tiesību piešķiršanu komercdarbībai elektronisko sakaru nozarē](https://likumi.lv/ta/id/205417-noteikumi-par-radiofrekvencu-spektra-joslam-kuru-efektivas-izmantosanas-labad-ir-nepieciesams-ierobezot-radiofrekvencu-spektra-...)”.

**1.3.uzdevums: Sadarbībā ar nozari un potenciālajiem 870-876 MHz un 915-921 MHz radiofrekvenču spektra joslu lietotājiem, izstrādāt grozījumus normatīvajos aktos, paredzot ierobežot 870-876 MHz un 915-921 MHz radiofrekvenču spektra joslu piešķiršanu līdz to lietojuma pārplānošanai.**

Uzdevums ir izpildīts. Sadarbībā ar elektronisko sakaru nozari un potenciālajiem 870–876 MHz un 915–921 MHz radiofrekvenču spektra joslu lietotājiem, ir izstrādāti grozījumi normatīvajos aktos, paredzot ierobežot 870–876 MHz un 915–921 MHz radiofrekvenču spektra joslu piešķiršanu līdz to lietojuma pārplānošanai. Grozījumi Ministru kabineta 2009. gada 6. oktobra noteikumos Nr. 1151 “Noteikumi par radiofrekvenču spektra joslu sadalījumu radiosakaru veidiem un iedalījumu radiosakaru sistēmām, kā arī par radiofrekvenču spektra joslu izmantošanas vispārīgajiem nosacījumiem (Nacionālais radiofrekvenču plāns)” ir apstiprināti ar 2018. gada 12. jūnija Ministru kabineta noteikumiem Nr. 329 (prot. Nr. 28 14. §), 2018.gada 18.decembra Ministru kabineta noteikumiem Nr. 817 (prot. Nr. 60 46. §) un Ministru kabineta 2019. gada 11. jūnija noteikumiem Nr. 249 (prot. Nr. 28 21. §). Grozījumi Ministru kabineta 2010. gada 16. februāra noteikumos Nr. 143 “Noteikumi par radiofrekvenču spektra joslām, kuru efektīvas izmantošanas labad ir nepieciešams ierobežot radiofrekvenču spektra lietošanas tiesību piešķiršanu komercdarbībai elektronisko sakaru nozarē”” apstiprināti ar Ministru kabineta 2018. gada 18. decembra noteikumiem Nr. 816 “Ministru kabinetā (prot. Nr. 60 45.§) un Ministru kabineta 2019. gada 11. jūnija noteikumiem Nr. 248 (prot. Nr. 28. 20. §).

**1.4.uzdevums: Izveidot darba grupu un izstrādāt nacionālo *5G* ieviešanas ceļvedi”.**

Uzdevums ir izpildīts. Ar Satiksmes ministrijas 2017. gada 16. novembra rīkojumu Nr.01-03/179 tika izveidota darba grupa par piektās paaudzes (5G) mobilo tīkla ieviešanu un, pamatojoties uz darba grupas priekšlikumiem, Satiksmes ministrija izstrādāja informatīvo ziņojumu “Ceļvedis piektās paaudzes (5G) publisko mobilo elektronisko sakaru tīklu ieviešanai Latvijā”, kas ir pieņemts zināšanai Ministru kabineta 2020. gada 18. februāra sēdē (prot. Nr.7, 33.§).

**1.5.uzdevums: Izstrādāt Nacionālā radiofrekvenču plāna grozījumus 26 GHz joslas iedalīšanai mobilo sakaru sistēmā”.**

Uzdevums ir izpildīts. Ņemot vērā Satiksmes ministrijas Informatīvo ziņojumu “Ceļvedis piektās paaudzes (5G) publisko mobilo elektronisko sakaru tīklu ieviešanai Latvijā”, VARAM ir sagatavojis un Ministru kabineta 2020. gada 14. jūlija sēdē (prot. Nr. 44 23. §) ir pieņemti Ministru kabineta noteikumi Nr. 447 “Grozījumi Ministru kabineta 2009. gada 6. oktobra noteikumos Nr. 1151 “[Noteikumi par radiofrekvenču spektra joslu sadalījumu radiosakaru veidiem un iedalījumu radiosakaru sistēmām, kā arī par radiofrekvenču spektra joslu izmantošanas vispārīgajiem nosacījumiem (Nacionālais radiofrekvenču plāns)](https://likumi.lv/ta/id/198903-noteikumi-par-radiofrekvencu-spektra-joslu-sadalijumu-radiosakaru-veidiem-un-iedalijumu-radiosakaru-sistemam-ka-ari-par-radiofr...)”, kurā iekļauts 5G tehnoloģiju attīstībai nepieciešamais frekvenču joslu regulējums, paredzot izmantot 26 GHz radiofrekvenču joslu, kā arī šobrīd IMT identificētās radiofrekvenču joslas (3,5 GHz, 700 MHz u.c.).

**1.6.uzdevums: Nacionālajā radiofrekvenču plānā, izvērtēt nepieciešamību iedalīt jaunas radiofrekvenču spektra joslas ciparu radiorelejlīnijām, paplašinot esošo ciparu radiorelejlīniju radiofrekvenču spektra diapazonu.**

Uzdevums ir izpildīts. Ir veikts radiofrekvenču spektra joslu pieejamības nākamās paaudzes pakalpojumu attīstībai izvērtējums.

**1.7.uzdevums. Diskusija ar elektronisko sakaru nozari un tiesībsargājošajām iestādēm par pāreju no IPv4 uz IPv6, nepieciešamības gadījumā lemjot arī par iespējamām izmaiņām normatīvajos aktos.**

Uzdevums ir izpildīts. Satiksmes ministrija ir izstrādājusi Informatīvo ziņojumu “Par Interneta protokola ceturtās un sestās versijas lietošanu valsts pārvaldē” (Ierobežota pieejamība) un virza tā apstiprināšanu Ministru kabinetā. Informatīvajā ziņojumā atspoguļota situācija par interneta protokola (turpmāk – IP) ceturtās versijas (turpmāk – IPv4) un interneta protokola sestās versijas (turpmāk - IPv6) lietojamību, nosakot iespējamos soļus, lai sakārtotu IPv4 izmantošanu un veicinātu IPv6 lietošanu valsts pārvaldē un pašvaldību institūcijās.

**2. Rīcības virziens “sekmēt kvalitatīvu un uz galalietotāju vajadzībām orientētu pakalpojumu sniegšanu un nodrošināt stabilu investīciju vidi”.**

**2.1.uzdevums: Diskusija ar elektronisko sakaru nozari un iesaistītajām institūcijām par lietošanas tiesību aprobežojuma regulējuma piemērošanas prakses izvērtējumu, nepieciešamības gadījumā izstrādājot priekšlikumus prakses pilnveidei vai lemjot arī par iespējamām izmaiņām normatīvajos aktos.**

Uzdevums ir izpildīts. Transponējot Eiropas Parlamenta un Padomes 2018.gada 11.decembra direktīvu Nr.2018/1972/ES par Eiropas Elektronisko sakaru kodeksa izveidi, izstrādāts jauns likumprojekts “Elektronisko sakaru likums” (izsludināts Valsts sekretāru 2020.gada 10.septembra sanāksmē, VSS- 765), kas tika apspriests elektronisko sakaru nozares ekspertu darba grupā. Rezultātā likumprojektā iekļauta norma atlīdzībai par zemes īpašuma lietošanas tiesību aprobežojumu līdzīgi kā šobrīd spēkā esošajai Elektronisko sakaru likuma 18.1 pantā iekļautajai normai par atlīdzību par zemes īpašuma lietošanas tiesību aprobežojumu.

**2.2.uzdevums: Ievērojot Ministru kabineta 2017.gada 16.maija sēdes protokollēmuma (prot.Nr.25, 16.§) 2.punktā doto uzdevumu, Satiksmes ministrijai sadarbībā ar Ekonomikas ministriju un pašvaldību būvvaldēm izstrādāt grozījumus Dzīvokļa īpašuma likumā, lai samazinātu administratīvo slogu, vienkāršojot dzīvokļu īpašnieku lēmuma pieņemšanas procedūru, paredzot, ka elektronisko sakaru komersanti aptaujas veidā noskaidro dzīvokļu īpašnieku kopības lēmumu par elektronisko sakaru tīklu būvniecību vai ierīkošanu.**

Uzdevums ir izpildīts. Satiksmes ministrija ir izstrādājusi un iesniegusi Ministru kabinetā likumprojektu “Grozījumi Dzīvokļu īpašuma likumā” (TA-2538), kas ir atbalstīts Ministru kabineta 2018.gada 18.decembra sēdē (Prot. Nr. 60 32.§) un 2019.gada 29.janvārī nodots izskatīšanai Saeimā 1.lasījumā (Nr: 190/Lp13).

**2.3.uzdevums: Sagatavot un iesniegt Ekonomikas ministrijā priekšlikumus grozījumiem Vispārīgajos būvnoteikumos, nosakot ka elektronisko sakaru "I grupas būves" ir:**

**1) inženiertīklu pievads; 2) ārējais elektronisko sakaru kabeļu sadales un iekārtu skapis un konteiners; 3) ārējās elektronisko sakaru tīkla stacionārās radioiekārtas un antenas; 4) elektronisko sakaru stabs, tornis vai masts līdz 10 m; 5) ārējais elektronisko sakaru tīkls vai kabeļu kanalizācija līdz 1000 m.**

Uzdevums ir izpildīts.Uzdevuma izpildei Satiksmes ministrija sagatavoja un ar 2017.gada 16.marta vēstuli Nr.10-01/889 iesniedza Ekonomikas ministrijā priekšlikumus grozījumiem Vispārīgajos būvnoteikumos, nosakot ka elektronisko sakaru “I grupas būves” ir:

1. inženiertīklu pievads; 2) ārējais elektronisko sakaru kabeļu sadales un iekārtu skapis un konteiners; 3) ārējās elektronisko sakaru tīkla stacionārās radioiekārtas un antenas; 4) elektronisko sakaru stabs, tornis vai masts līdz 10 m; 5) ārējais elektronisko sakaru tīkls vai kabeļu kanalizācija līdz 1000 m.

Ministru kabineta 2021.gada 28.februara sēdē ir pieņemts noteikumu projekts “Grozījumi Ministru kabineta 2014.gada 19.augusta noteikumos Nr.500 “Vispārīgie būvnoteikumi”, kurā par I grupas inženierbūvēm ir noteikts elektronisko sakaru ārējais inženiertīkls, tostarp inženiertīklu pievads, ka arī stabi, torņi un masti līdz 10 m augstumam.

**2.4.uzdevums: Izstrādāt elektronisko sakaru tīklu būvnoteikumus atbilstoši būvniecības regulējumam, iekļaujot tajos atviegloto regulējumu elektronisko sakaru tīklu būvniecībai un ierīkošanai, ievērojot Vispārīgajos būvnoteikumos noteikto būvju iedalījumu grupās.**

Uzdevuma izpilde iespējama pēc Ekonomikas ministrijas atbilstošo grozījumu veikšanas Vispārīgajos būvnoteikumos (skat. iepriekšējo punktu).

**2.5. uzdevums: Izveidot ieinteresēto pušu darba grupu, kas detalizēti izvērtēs spēkā esošā regulējuma par numerācijas valsts nodevu pārskatīšanas pamatojumu un lietderību, tā ietekmi uz elektronisko sakaru komersantu administratīvo un finanšu slogu un elektronisko sakaru tirgus attīstību, kā arī ieguvumiem galalietotājiem, un sagatavos viedokli par nepieciešamību veikt grozījumus spēkā esošajā regulējumā par numerācijas valsts nodevu.**

Uzdevuma izpilde turpinās. Satiksmes ministrija ir sagatavojusi informatīvo ziņojumu "Par numerācijas resursu maksājumu un nepieciešamību iedalīt numerācijas resursus lietu internetam un mašīnas–mašīnas sakaru pakalpojumiem", kas ir pieņemts zināšanai Ministru kabineta 2020.gada 26.maija sēdē (protokols Nr. 36 25.§), vienlaikus uzdodot Satiksmes ministrijai Eiropas Elektronisko sakaru kodeksa ieviešanas ietvaros sagatavot un līdz 2020.gada 21.decembrim noteiktā kārtībā iesniegt izskatīšanai Ministru kabinetā noteikumu projektu, kas paredz noteikt ikgadējās valsts nodevas par numerācijas lietošanas tiesībām – no 2021.gada 1.janvāra pakalpojuma numuriem un mašīna – mašīna sakaru (M2M, jeb Machine to Machine communications, ar ko šeit saprot arī lietu interneta IoT, jeb Internet of Things, turpmāk abi kopā - IoT/M2M) numuriem un no 2022.gada 1.janvāra nacionālajiem numuriem (publiskā fiksētā telefonu tīkla numuriem un publiskā mobilā telefonu tīkla numuriem).

Izpildot minētā protokollēmuma uzdevumu, Ministru kabineta 2020. gada   
17. decembra sēdē (prot. Nr. 84 95. §) ir pieņemti Ministru kabineta noteikumi “Noteikumi par numerācijas lietošanas tiesību ikgadējo valsts nodevu”.

**2.6.uzdevums: Veikt izvērtējumu par iespējamiem normatīvo aktu grozījumiem un tehniskajiem ieviešanas risinājumiem numura saglabāšanas pakalpojuma no publiskā fiksētā telefonu tīkla uz publiskā mobilā telefona tīkla numuriem un otrādi nodrošināšanai.**

Uzdevums izpildīts. Satiksmes ministrija apzināja elektronisko sakaru nozares viedokli par iespējamiem normatīvo aktu grozījumiem un tehniskajiem ieviešanas risinājumiem numura saglabāšanas pakalpojuma no publiskā fiksētā telefonu tīkla uz publiskā mobilā telefona tīkla numuriem un otrādi nodrošināšanai. Izvērtējot nozares sniegto informāciju, secināts, ka nozare neatbalsta izmaiņu nepieciešamību numura saglabāšanas pakalpojuma nodrošināšanā, kas tika atbalstīts arī Satiksmes ministrijas izveidotās nozares padomes ekspertu darba grupas 2018.gada 5.oktobra sēdē.

**2.7. uzdevums Izvērtēt nepieciešamību veikt grozījumus Ministru kabineta 2014.gada 21.janvāra noteikumos Nr.45 "**[**Numerācijas pārvaldīšanas kārtība, izveidojot un uzturot numerācijas datubāzi**](https://likumi.lv/ta/id/263926-numeracijas-parvaldisanas-kartiba-izveidojot-un-uzturot-numeracijas-datubazi)**", lai nodrošinātu elektronisko sakaru nozares sekmīgai attīstībai nepieciešamo Valsts informācijas sistēmas "Numerācijas datubāze" funkcionalitāti un administrēšanu. Noteikt un veikt nepieciešamos pasākumus Valsts informācijas sistēmas "Numerācijas datubāze" drošības risku novēršanai un funkcionalitātes attīstībai.**

Uzdevums ir izpildīts. Lai noteiktu un veiktu nepieciešamos pasākumus Valsts informācijas sistēmas "Numerācijas datubāze" drošības risku novēršanai un funkcionalitātes attīstībai, Valsts akciju sabiedrība “Elektroniskie sakari”, kas ir Valsts informācijas sistēmas "Numerācijas datubāze” (turpmāk – Sistēma) izveidotājs un uzturētājs, veicis numerācijas datubāzes drošības auditu. Informācijas sistēmas drošības audits veikts 2019.gada ceturtajā ceturksnī, pēc jaunās numerācijas datubāzes izveidošanas un tās darbības uzsākšanas.

Drošības audita ietvaros tika veikta Informācijas sistēmas atbilstības novērtēšana šādu normatīvo aktu prasībām:

1. Valsts informācijas sistēmu likums;
2. Informācijas tehnoloģiju drošības likums;
3. Ministru kabineta 2015.gada 28.jūlija noteikumi Nr.442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām”.

Veicot Sistēmas drošības atbilstības novērtējumu minēto normatīvo aktu prasībām, tika secināts, ka Sistēma atbilst lielākajam vairumam noteiktajām prasībām, vienlaikus identificējot arī dažas neatbilstības, kas būtiski neietekmē informācijas drošību. Tomēr, izskatot to ietekmi, VASES izvērtēja riskus un veica risku analīzi, kā arī novērsa nepilnības un samazināja konstatētos riskus līdz minimumam, atbilstoši finansējumam un iekšējā IT drošības speciālista ieteikumiem.